**תקציר**

תפקידה של השפה הפיגורטיבית לעורר ולהעשיר את המשמעות. היא משמשת להעברת מחשבות, רגשות ורעיונות שיתכן ולא ניתן לבטאם או שאופן הביטוי פחות אפקטיבי ללא השימוש בשפה הפיגורטיבית. השימוש בשפה הפיגורטיבית דורש שימוש בתהליכי חשיבה מופשטים וגבוהים וכמו כן, לעיתים קרובות, מצריך שימוש במשלב שפתי גבוה ((Qualls & Harris, 2003. המחקר הנוכחי עסק בעיבוד המיספרי של שפה פיגורטיבית בקרב בוגרים לקויי למידה, תוך התמקדות בניבים ואירוניות. מן הספרות המקצועית עלה כי בקרב לקויי למידה בכלל ודיסלקטים בפרט קיים קושי בשימוש ובהבנה של שפה פיגורטיבית ((Cooke, 2001. בהתייחס לעיבוד המיספרי של השפה הפיגורטיבית, מחקרי הדמיה ומחקרים התנהגותיים מעידים על מעורבות של ההמיספרה הימנית כשמדובר במשימות הכוללות רב משמעיות סמנטית והבנה של שפה פיגורטיבית (Mashal et al., 2008).

בהסתמך על נתונים אלו ואחרים, מטרת מחקר זה היתה לבדוק תהלוך ניבים רב משמעיים ואירוניות באמצעות פרדיגמת שדה ראיה חצוי בעת החלטה לקסיקלית (בניבים) וסמנטית (באירוניות) בקרב לקויי למידה מבוגרים. אוכלוסיית המחקר מנתה 50 נבדקים, מתוכם 25 מבוגרים (בגילאי 18-35) בעלי לקות למידה (ללא ADD/ADHD) וקבוצת ביקורת - 25 מבוגרים ללא עבר של לקויות למידה מאובחנות. לנבדקים הועברו מבדקי רקע והערכה שמטרתם לבדוק יכולות קוגניטיביות ויכולות קריאה (מהירות ודיוק). כמו כן, הועבר שאלון דיווח עצמי לפיקוח ולשלילת קיומו של ADHD. במסגרת הניסויים ההתנהגותיים נערכו שני ניסויים בהם נבדקה מעורבות המיספרית בתיהלוך ניבים ואירוניות (בהתאמה), תוך שימוש בפרדיגמת שדה הראייה החצוי. בנוסף לכך, מטרתנו היתה לבדוק כיצד תשפיע חשיפה לתוכן אירוני על העיבוד ההמיספרי באוכלוסיית לקויי למידה מבוגרים. לצורך המחקר נבנתה תכנית הכוללת חשיפה לתוכן אירוני באמצעות קטעים אירוניים קצרים מסרטים. לאחר החשיפה לתוכן האירוני העיבוד ההמיספרי נבדק שוב דרך ניסוי המיספרי התנהגותי בפרדיגמת שדה ראייה חצוי.

שיערנו כי נבדקים תקינים יראו יתרון להמיספרה שמאל בפירוש האידיומטי ויתרון להמיספרה ימין בפרשנות הליטרלית של ניבים (Mashal et al., 2008) ובשונה מכך, נבדקים עם דיסלקציה יראו יתרון להמיספרה ימין בפירוש האידיומטי. בנוסף, שיערנו כי החשיפה לתוכן אירוני תשפר את ההבנה של האירוניות בקרב לקויי למידה, כמו גם בקרב האוכלוסייה התקינה. זאת ועוד, שערנו כי יחול שינוי בעיבוד ההמיספרי במשפטים בעלי משמעות אירונית בקרב לקויי הלמידה באופן כזה שתראה מעורבות רבה יותר של המיספרה שמאל יותר מהמיספרה ימין (בדומה לאוכלוסייה התקינה), זאת בהשוואה לתפקוד של לקויי הלמידה טרם החשיפה לתוכן האירוני.

מצאנו כי מבוגרים עם דיסלקציה מראים אסימטריה מוחית הפוכה בהשוואה למבוגרים בעלי התפתחות תקינה בעת תיהלוך המיספרי של ניבים. באוכלוסיה התקינה, המיספרה שמאל מראה יתרון בעת עיבוד של המשמעות האידיומטית של ניבים ובשונה מכך, המיספרה ימין מראה יתרון בעת עיבוד של המשמעות הליטרלית של הניב. יחד עם זאת, כאשר ההבדל בעיבוד ההמיספרי נבחן דרך אירוניות, לא קיבלנו הבדלים מובהקים בין הקבוצות. יתרה מכך, כאשר בדקנו את השפעת החשיפה לתוכן אירוני, גם כאן לא עלה הבדל מובהק באחוזי השיפור בין שתי הקבוצות. עם זאת, ניתן היה לראות מתוצאות העיבוד ההמיספרי של אירוניות כי בקרב שתי קבוצות המחקר השיפור באחוזי הדיוק בהמיספרה שמאל היה גבוה באופן מובהק מהשיפור באחוזי הדיוק של המיספרה ימין.

ממצאי המחקר הנוכחי מדגישים את חשיבות לימוד השפה הפיגורטיבית בקרב כלל האוכלוסייה כבר בגיל צעיר במסגרות החינוך, ובפרט בקרב לקויי למידה. יתרה מכך, ממצאי המחקר מעידים כי הפרשנויות הפיגורטיביות בקרב דיסלקטים בוגרים מעובדות במח כמו פרשנויות ליטרליות באוכלוסיה התקינה. מכאן, שנדרשת תשומת לב לאופן שבו שפה פיגורטיבית נרכשת ומעובדת באוכלוסיה עם דיסלקציה. כפועל יוצא, היינו ממליצים להרחיב את המחקרים בתחום על מנת לתקף את התוצאות הללו לאספקטים אחרים של השפה הפיגורטיבית .